정조 6년
壬寅八月二十五日辰時。上御誠正閣。大臣備局堂上引見入侍時。領議政徐命善。左議政李福源。右議政金熤。行知中樞府事具善復。行戶曹判書金華鎭。知中樞府事鄭尙淳。吏曹判書李性源。刑曹判書鄭昌聖。漢城判尹徐有隣。禮曹參判徐有寧。吏曹參判鄭一祥。大司憲沈頤之。大司諫申應顯。應敎李敬一。右副承旨李在學。假注書趙衍德。事變假注書馬思仁。記注官金健修金鳳顯。以次進伏訖。在學曰。京畿監司今方來待矣。命書榻敎曰。京畿監司入侍。思仁承命出。與李亨逵偕入進伏。命善曰。近日日氣過涼。徹夜酬應之餘。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。昨日考詩時。右相以不得善作爲悶矣。命善曰。臣於閤外。聞右相言。則果無可合之作云。昨日頗爲寬限。而終無善作。誠可怪矣。上曰。然矣。恐有遺珠之歎。至於再考落軸。而終未得善作矣。今番泮儒之許付額外者。果何如云耶。命善曰。臣聞外議。則儒生輩。擧皆聳動。赴試者多至一百七十餘人云。此是挽近所無之事矣。上曰。製述登科者誰也。命善曰。聞是李亮載之弟矣。上曰。李崑秀之應講純通。製述居魁。誠壯矣。命善曰。年少儒生。今於講製。便得兩場居魁。誠是人才矣。上曰。比較應製。尤爲善作矣。合考中。違格者誰也。一祥曰。趙台鉉之子濟魯矣。命大臣奏事。命善曰。捲草官。右相不宜仍帶。令該曹卽爲差出。何如。上曰。依爲之。出擧條上曰。今日之命行次對。蓋以畿伯。今已還朝。欲議民事也。兩司亦已備員。欲採公議也。命善曰。民事則本道道臣。想悉列邑農形。公議則兩司長官。俱爲登筵矣。上曰。金奉朝賀一味引義。不受祿俸。將欲敦諭。而實難措辭矣。其所引義。卿等果通問乎。命善曰。臣果簡問。則以爲。名登白簡。終難受祿云矣。上曰。此非上達之事。故敦諭措語。誠難矣。命善曰。果然矣。上曰。備局施賞謄錄。盡爲抄出乎。命善曰。京畿條。已爲抄出云矣。有隣曰。年例區別。姑未盡抄。而其外皆已抄出矣。命善曰。日前綸音中。施惠諸條。在民旣是莫大之澤。至於災結。姑待分俵。宜矣。上曰。綸音中云云。果爲惠民之政乎。命善曰。目下接濟之策。無過於是矣。還穀旣有分數停退之敎。結錢亦爲分數蠲減。則似好矣。上曰。畿邑結錢。其數幾何。有隣曰。畓二萬結。田三萬結矣。華鎭曰。在前如此之時。若減結錢。則小民不得蒙惠。故每以還穀蠲減矣。上曰。若減還穀。則當以耗條除減乎。有隣曰。似然矣。上曰。守摠兩營收米。亦當蠲減矣。有隣曰。尤甚邑分數停減。果有已例矣。上曰。身米一斗。請以五錢代納者。亦出於該營之準捧故耳。命善曰。以錢代捧。則亦爲不少之惠矣。華鎭曰。代錢以捧。誠得宜矣。命善曰。兩營收米。旣許減捧。則水原牙兵米。亦當蠲減矣。華鎭曰。如有彼許此否。則不無斑駁之嫌矣。上曰。畿農若是告歉。何以則可濟飢民乎。亨逵曰。結錢蠲減。只是有土民之蒙惠。還穀停退。均爲小民之惠矣。上曰。一結結錢幾何。亨逵曰。每結爲五錢矣。上曰。當此歉歲。舊還自在停退中矣。華鎭曰。見今民情。竝與當年耗條而請減云矣。上曰。此則甚難。必有捧儲之穀。然後明春亦有施惠之道矣。命善曰。聖敎果然矣。上曰。聞畿伯言。則南漢軍餉米。不入於分數中。故民皆請減云。此亦當在分數中矣。命善曰。不但廣州。各處軍餉。當施一視之惠矣。上曰。卿出擧條。自備局知委。可也。命善曰。向來畿甸還穀之特下綸音。許令減捧。乃是無前之惠澤。而今聞畿伯之言。則廣州民人輩。以軍餉之不在其中。乞蒙一視之澤云。軍餉事體。雖與他還有異。特敎停捧。德意曠絶。成命之下。何可區別乎。毋論各處軍餉及會內外穀。隨其分等。通同減捧之意。更爲知委。何如。上曰。依爲之。出擧條上曰。摠戎廳還穀。許令捧留本邑耗條輸納本倉。好矣。命善曰。保還。非本邑所知之事。有難自當捧留矣。上曰。本倉還穀。殆近三萬餘石。而保還爲三分二云矣。命善曰。果然矣。亨逵曰。保還之弊。在民誠不少矣。上曰。昨年都下之民。多受其弊。今年則鄕外之民。必當其苦矣。命善曰。見今畿邑農形。已判大無。其於徵捧之際。當有推捉之患。是亦可悶矣。華鎭曰。尤甚邑耗還。特令停退。則尤爲大惠矣。命善曰。畿邑穀簿。僅至十餘萬石。而今年又爲停退。則明年年事。有難預料。此則不當許施矣。善復曰。臣意則勿爲停退。許令代捧。以給明年農糧。宜矣。上曰。單代捧。事甚難矣。有隣曰。聖敎果然矣。上曰。統而言之。今年以米代捧。明年以太代捧。則將爲無窮之弊矣。有隣曰。外邑入倉之時。或以作牌表穀。而至於耗還。亦是難行之事矣。上曰。摠戎使雖或察飭。實難如數善捧矣。善復曰。申飭監色。則似無混雜之弊矣。上曰。向來還弊。專出於監色輩矣。福源曰。守摠牙兵。其於輸納之際。誠多可矜矣。上曰。便是有庳之民。而此弊已及於江原道矣。有隣曰。洪忠道亦有牙兵名色矣。上曰。南漢則移送守禦使。摠戎廳則使本道監司許令摠察。亦甚無妨。而此亦猝難變通矣。命善曰。果然矣。今則摠戎廳倉直。皆以有料軍差出云。庶幾無弊矣。上曰。本廳還弊。至昨年再昨年而爲尤甚矣。善復曰。果然矣。命善曰。究其弊端。不願之民。皆令勒給故也。有寧曰。保還名色。在前無例之事矣。上曰。此還創開。始自經理廳乎。命善曰。然矣。有寧曰。移轉之數。至爲七千餘石。而他無區處之路。故以民勒給。而至於徵捧之際。果有如此之弊矣。上曰。保還亦爲停退。則何如。華鎭曰。在員役輩。似無妨矣。命善曰。此則不然。其於捧納之際。必有贏餘。渠輩以徵捧。爲好矣。上曰。必有染指之事。故日前敎鍊官直。謂以不願停捧云矣。命善曰。事勢似然矣。上曰。竝與保還而停退。則北漢實有難支之勢矣。命善曰。此是必然之事矣。華鎭曰。大抵保還。倉底之民。便是私分給準捧之外。無他道矣。命善曰。畿甸禾農。已辦歉荒。都下市直。日漸踊貴。以此以彼。俱不可無移粟接濟之道。在前如此之時。多有兩西穀船運之例。關西米三萬石。海西米一萬石。今秋爲始。限明春輸送之意。發關知委於兩道道臣。而兩西開倉。例在秋末。道臣則斟酌分排於沿邑。守令則量宜捧留於海倉。以爲陸續裝發之地事。一體分付。何如。上曰。依爲之。出擧條華鎭曰。南水等邑種子。實無區劃之道。交濟倉所儲穀。使之移來。許給種子。仍作還穀之名。好矣。命善曰。明年年事。亦未預料。雖令分給。必爲撙節。誠宜矣。上曰。湖西年事。亦云不成說矣。福源曰。猶勝於畿內云矣。命善曰。聞今京內市直。每一斗減一錢云。從玆以後。漸有價低之望。畿邑中。亦有免歉處云矣。亨逵曰。所謂免歉。只是近峽邑五六處矣。命善曰。如論設賑。則不過爲數十邑矣。上曰。賑穀何以則有區劃之道乎。命善曰。今有常賑穀四萬餘石。庶可分排矣。亨逵曰。還穀旣許分數停退。故本道實無餘儲之穀矣。命善曰。日前綸音。旣許代捧。則畿民必當感恩畢納矣。熤曰。大抵畿民。以畓穀爲主。故今年被歉。良以此也。命善曰。農作之民。多賴田穀。而畓穀失稔。故經用見縮。實爲可悶矣。華鎭曰。海西穀移來之際。多經險津。嶺底七邑。長山以北。作錢以來。宜矣。命善曰。今秋科事退定。不一其議矣。今此特敎之後。儒生輩皆曰便宜。至如市直之稍減。亦由退科之效云矣。上曰。其中亦當有不便者矣。命善曰。別無他議。而紙匠輩。果有些弊云矣。命善曰。西北道科。旣有下敎。而本曹單子。尙未啓下。知委之際。似有稽滯之端矣。上曰。卽已啓下。問于政院。可也。命善曰。兩道試官。當以文任差遣。而文任如或苟艱。則雖非文任。亦有差遣之例矣。文任中。鄭民始已往關北。而若以試官。仍留當至一二朔矣。有難差下。其外只有徐有隣李命植矣。上曰。試官差出。何曹擧行乎。命善曰。自吏曹差出。而雖有自望之例。聞吏判頗以爲難。非此則鄭尙淳當再往矣。上曰。甲午年關西試官。誰果往乎。命善曰。以金鍾正陞擢以送矣。上曰。吏判實合此任。而近來政注漸鍊。有難出送矣。命善曰。聖敎誠然矣。上曰。判尹旣奉親。亦難遠離矣。有隣曰。掌試固是王事。而揆以私情。誠難强矣。命善曰。文任中。兪彦鎬金鍾秀。亦以情理難往矣。性源曰。自望雖或有例。試望甚重。何敢自擬乎。見今無故者。有徐有隣鄭昌聖矣。上曰。刑判旣有監印之役。且掌秋曹之任。此則不可許久出外矣。往來之間。當爲數朔乎。命善曰。然矣。上曰。武科規矩。當用最歇之規矣。善復曰。在前以騎芻二中。柳葉箭二中。試取矣。上曰。今此設科。亦一追述之事。而登極後初行之擧也。迨此暇隙。欲爲設行。良有意也。命善曰。聖敎誠然。且兩道穡事。果是數十年所無之豐云矣。上曰。吏判亦難往役乎。福源曰。試官與他有異。似難自望矣。熤曰。冢宰之任。不輕而重。有難閱月在外矣。上曰。兵判何不入來乎。命善曰。方有身𧏮云矣。上曰。吏參登科。雖曰未久。年今向老。從近陞資。好矣。命善曰。聖敎至當矣。上曰。試官何間當差出乎。命善曰。來月初。當差遣矣。尙淳曰。北道試所。乃是吉州。而程途爲一千四百里。當前期差出矣。上曰。試官當爲好事矣。尙淳曰。道臣呈公狀矣。命善曰。頃以關北操鍊。依例擧行之意。筵稟。分付矣。今則道科期日。一時相値。必多民邑貽弊之端。南北行操。姑爲停止似好。而事係戎政。何以爲之乎。上曰。一傡停操。可也。出擧條命善曰。咸鏡監司鄭元始。兩載關塞。且經賑政。不可一向置外。而方有實𧏮。秋奉審無以擧行云。今姑許遞。何如。上曰。依爲之。出擧條命善曰。見今朝著艱乏。重臣中。無擬薦之人。宰臣中。金履素可合此任。而未知何如矣。上曰。向來事。終涉礙眼矣。此外又有何人耶。命善曰。金文淳則已除錦伯。此外可合之人。甚少矣。上曰。入侍人中。亦有可合者矣。命善曰。徐有寧果有之。而旣是臣之一家。故未敢仰達矣。上曰。此誠好矣。命善曰。因東萊府使李養鼎狀啓。禮曹粘目。以爲知世浦境。致敗辛丑條一特送使倭船二隻。所騎倭人一百十名等處。別會木各一疋。料餘米各一石。已爲上下。而書契成送一款。事係邊情。請令廟堂稟處矣。旣有己亥甲戌丙申三年已行之例。今亦依此例擧行之意。分付該曹。何如。上曰。依爲之。出擧條熤曰。日前登筵時。以荒政事仰奏。而尙有未達者矣。向者綸音中。蠲稅代捧。實爲惠民之大政。臣不勝欽仰感歎。而見今都下之民情遑遑。若不保朝夕。此甚可悶矣。臣則旣食厚錄。故僅免艱食之患。而以市直論之。退科後。別無減價之事。一直湧貴云。及此時。若施惠政。則民情可以賴安矣。在前亦有冬前發賣之例。雖一二等。特命發賣。則可紓都民一時之急矣。上曰。何年有冬前發賣之例乎。有隣曰。丙子十二月。有發賣之事。而冬前發賣。則未知有例矣。熤曰。十月則船穀必當上來。及此未到之時。先施惠澤。似好矣。上曰。卿言果好矣。然而舊穀。雖方見乏。新穀非久將出。當此秋成之時。乃行發賣之擧。未知如何矣。命善曰。民情雖曰遑急。新穀將出。冬前發賣。亦無其例。且京中各穀。所儲不敷。無可發賣者矣。熤曰。均廳亦有給代米一萬四千餘石矣。上曰。本廳未設之前。各邑所捧米。爲十二斗。而自設本廳之後。減捧六斗。故本廳出錢貿米。以充其給代之數。此外元無所儲米矣。大抵都下米貴之弊。專由均廳設置之。故不可不變通。而亦無善策。可悶矣。命善曰。果然矣。上曰。右相爲民之心。固甚感歎。而但事勢如此。卿須更加商量。後日更奏。可也。華鎭曰。扶安丁酉條稅穀致敗半濕米之自洪州牧上送者。爲一百三十餘石。而色吏船漢。符同偸竊。經年不納。故使之査實。則只有陳省而穀物無一石見存者。事之可駭。莫此爲甚。當初裝送時。爲守宰者。若善檢飭。則色吏船漢之中間幻弄。豈至於此乎。其矇然不察之責。在所難免。伊時洪州牧使。令本道指名現告。拿問處之。船人色吏。下送本道。各別嚴治。卽爲準納之意。分付。何如。上曰。依爲之。出擧條華鎭曰。各道渰囕燒死之類。雖一邑一名。必也續續啓聞。稟請恤典者。揆以事面。已極煩屑。而原春道則每於月終。收聚各邑所報。合爲一啓矣。同是恤典。而各道異例。亦涉斑駁。此後則一依原營例。月終都修啓。至於恤典。旣有應行之規。則先爲分給。追請會減。事甚便宜。以此定式施行。各邑民戶之水火被災者。或至數多。則道臣自當登時狀聞。而勿論京外。燒火漂失之戶。不計間架多寡。全家漂燒。然後始請恤典。而近來外邑。不知法意。雖數間附舍之空廊。渾請恤典。恐非綜核之政。自各該邑。從實摘奸。修報營門。俾無如前濫雜之弊事。一體出擧條。申飭。何如。上曰。依爲之。出擧條有隣曰。往在庚寅年間。因傳敎。五部人口摠數。依獻民數古事。每於歲末。別單入啓矣。今則有民數藏史庫之命。京外尤不可異同。自今年爲始。外邑人口數爻。詳細列錄。趁歲末修成冊移送臣府。以爲同時入啓之意。分付八道道臣及兩道留守。何如。上曰。依爲之。出擧條上曰。備局所抄荒政條。當只取綱領乎。有隣曰。依荒政全書例撰出。似好矣。上曰。荒政乃是民國重事也。不宜草草抄出。上自周禮。參考史記文集諸書。裒成一部冊子。以爲考覽之資。則庶有實效。領相則似無間隙。左右相同爲留意撰出。好矣。福源曰。臣等第當留意抄出矣。昌聖曰。寶鑑印役。當此漸寒之時。不可不從近訖工。而跋文尙未釐正。是可悶矣。上曰。大提學催促上來。從速釐正。可也。命善曰。寶鑑印役。今已告訖。而因跋文之未及釐正。進上期日。漸致遷就。揆以事體。萬萬未安。重臣金鍾秀陳疏承批。特敎開釋之下。尙無動靜。從重推考。令政院各別催促上來。以爲趁卽擧行之地。何如。上曰。依爲之。出擧條上曰。保還之捧留本邑。不可專委於該邑守令。監司必須檢飭。無至生弊。可也。亨逵曰。守摠兩營收米。當以錢代捧乎。上曰。當下敎矣。有何更達者乎。亨逵曰。今年畿農。已判大歉。而幸蒙我聖上懷保之至德。恩綸所及。民情大安。則宜不敢更事煩瀆。第廣州旣爲尤甚。而分院家戶米所捧七面。又是尤甚之尤甚。以本色大米。萬無備納之勢。民情皆願以田米代納。臣非不知進上事體之至重。而目見民情之如此。不得不仰達。下詢大臣處之。何如。上曰。令該院從長稟處。可也。出擧條亨逵曰。道內陵園奉審。盡爲擧行。而漢南諸邑。姑未發巡。發巡時。當除辭朝出去乎。上曰。依此爲之。見今民事。一時甚急。不多日。必爲發巡。可也。命先退。上曰。臺諫奏事。頤之應顯進伏。上曰。海西罪人申炡朴瑞集等捧招時其爲人。果何如。頤之曰。觀其爲人。極甚獰猂。聽其供辭。尤爲狡慝矣。究其罪犯。萬戮猶輕。而今以好生之德。迺有酌處之敎。臣尙不勝抑鬱矣。上曰。渠輩之以啓。能不知爲逆云者。何也。頤之曰。梟腸狼肚。已成一片。終不知改。故乃有此等事矣。上曰。納供時。雖以色辭間觀之。或有覺悟之心耶。頤之曰。如此凶獰之徒。依法用律。則庶有懲感之道。而每施寬典。故又有此等事矣。且渠輩言內。以爲昨冬被囚者。若置一律。則當爲知畏。而勘律只止竄配。故渠輩不知護逆。爲死罪。有此更犯云。今此海西人心。必用大懲創。然後可以底定矣。頤之應顯所懷曰。噫嘻。痛矣。觀今國勢。此何等時也。始有謀危宗社之逆。中有沮遏大計之凶。終有詬罵天日之賊。千變萬怪。無所不有。天理民彝。晦塞斁絶。世道人心。莫可收拾。以至於國勢岌岌。將無稅駕之地。而茹痛含憤。姑息容忍。使賊勢恣其鴟張。凶焰任其熾煽。不思所以過絶撲滅之圖者。古今天下。安有如此事耶。近日執法之論。皆以根柢窩窟爲言。臣亦以是仰陳於前疏者。蓋以鉏根破窟。爲今日治逆之急先務也。鄭妻龜柱爲丙丁諸逆之窩窟根柢。則誅討之典。何可一日少緩。而目下賊勢。如火益熾。如水益深。實有難言之慮。故就其晷刻最急者。而先陳之。國榮德相乃是近日諸賊之根柢窩窟。改頭換面。雖似段落之各異。接肚連腸。實是聲氣之相應。陰譎之樂純。妖慝之樂彬。挾凶姪而肆氣。妖邪之煥億。藉賊叔而釀謀。打成一片。牢不可破。於是乎德相之凶疏。闖然投進。國榮徒中而指使。純彬居外而助勢。煥億往來而慫慂。做出此極凶極惡。至陰至慘之事。人心洶洶。國勢凛凛。將不知有何等變怪。滔天之罪。極地之惡。自知難容。則以其無所不爲之心。敢爲厭然自掩之計。註釋四字凶言。誑惑一世人心。湖中之凶黨先唱。海隔之賊醜後喁。而一種怨國之徒。又從以影隨響應。指無謂有。譸張浮言。詬天罵日。罔測不道之說。無所不至。爲今日北面於殿下之庭者。豈忍與此讎賊。一刻俱生乎。國榮之倀鬼。則德相也。純彬之嚆矢。則德相也。煥億之奇貨。則德相也。澤白泓之凶言悖說。究其歸。則德相也。最翊之粧出澤白。溯其源則德相也。湖凶之猖獗。海孽之跳踉。語其本則德相也。今日之千變萬怪。一則德相。二則德相。灼見滋蔓之急勢。而不卽拔根。明知嘯聚之深憂。而不卽破窟。終使根柢益固。窩窟益深。變怪層出。而亂本巨魁。戴首偃息。古今天下。安有如許治逆乎。此賊一日不誅。則潛滋一種之逆。二日不誅。則漸蔓一枝之賊。滔滔漫漫。將至於人不人而國不國矣。言之及此。豈不痛哭而流涕者乎。此賊之置法。一日急於一日。一刻急於一刻。伏願聖上。體大舜殛四凶之德。赫文王安天下之怒。逆賊德相。亟令王府。設鞫得情。快正典刑。純彬億三賊。設鞫得情。凶賊國榮。追施當律。鄭妻龜柱。快正王法。竝允三司諸臣之請。使凶黨破膽。亂萌自消。倫彝復明。國勢鞏固焉。上曰。已諭於前後三司之批矣。頤之曰。以德相之元惡大憝。尙逭王法。假息善地。輿情之憤惋。愈久愈激。而凶焰煽動。賊勢鴟張。實有難言之慮。故臣先請此賊之汲汲置法。而一味靳允。不少體諒。忱誠淺薄。未能格天。此固臣之罪也。聖上之一向容貸。使今日臣民與讎賊共戴一天。忍痛含憤。不得下手者。不敢知聖意攸存。而不能無憾於天地之大也。臣之瀆擾不已。固知死罪。而實出於不得請。則不敢退之意也。伏願聖上。惕然改圖。亟賜處分焉。應顯曰。德相樂純等氣焰。豈不可怕之甚乎。今番諸逆凶疏凶言。脈絡相貫如出一口。殆如暗地軍號一時響應者然。此皆爲德純甘心效死之計也。今此諸賊。雖竝殄滅。如此凶醜之徒。又安知不闖發於何道何邑乎。臣等所懷。亟賜允從。永絶亂本。是臣區區之望矣。上曰。予有商量者矣。頤之所懷曰。噫嘻。痛矣。亂逆之變。從古何限。而豈有若賊相之窮天地亘古今所無者哉。凶焰煽動。毒痡漸染。凶徒逆黨。去益滋蔓。天理民彝。幾盡墜絶。至於今番海西諸賊而極矣。不以逆相爲極惡大憝。待以師長。不以賊亨爲凶黨賊徒。奬以節義。其腸肚相連。元無彼此深淺之可別。數十名諸囚。一切置法。實無所惜。至於炡賊之景莘凶號。已是天地間所不容之罪。而不知能相兩賊爲逆根本之說。其凶心逆節。實與能相二而爲一。瑞賊之凶詩。心知賊相之爲逆而奬詡。護相之亨賊。至以千春高義。歲寒松栢等語。千里寄贈。字字窮凶。句句絶悖。一節深於一節。弼賊之凶言。乃是亨賊。爲逆相必死之心。而比相亨於己卯名賢。至以伸冤不爲逆之說。吐出於按査之庭者。究其心腸。至凶至憯。榮賊之凶通。渠以亨賊之同氣。復入書齋。發文會黨。其不畏國法。放肆無嚴。已萬萬凶獰。而慘遭禍變四字。便一亨賊之凶文。指意陰慘。殆有甚焉。今此四賊之狼藉逆節。渠雖凶頑抵賴。直加顯戮。快洩輿憤。未爲不可。況其逐條承款。獄案已具。而畢竟處分。止於減死島配。權榕之袖傳凶詩。已難逭於黨與之誅。而慰喜亨賊之生出。奬其可爲事能爲者。又與四凶。一般心腸。而景行堂保存之說。尤可見相亨之血黨。李逢源之朝能夕相。卽渠斷案。雖極獰頑。終不輸情。其甘心私黨之習。已露於往別亨賊之時。申延祖之主張發通。傳示各處。會其徒黨。相與綢繆。申宗賢之身爲首鄕。乃敢引接亨賊於公廳。出錢資送。酒肴慰饋。至使諸吏往見者。尤極叵測。安如岳則頃者生出。已是倖逭。而乃以保放罪人。恣意橫行。渠已吐實。則其黨凶之惡。縱恣之習。實難容貸。而或止島配。或止定配。李來源李壽岳李壽采金致英李逈源之要路餞別。申應璧之受置凶通。可見其平日同惡之情跡。而罪止施刑。凡此梟獍之徒。糾結醞釀。雖非一朝一夕之故。如使天討快行。王章不屈。亂賊懲畏。奸萌自折。則千怪百變。疊生層出。滔滔漫漫。靡所底定。必不至如是之極矣。今者諸囚酌決之命。蓋由元惡之尙未伏法。凶黨之姑不置辟。聖意攸存。臣非不知。而若其憂畏憤惋之心。實在於晦塞之天理。無可明之日。陷溺之人心。無可定之期。而國勢岌嶪。莫可收拾。臣以爲承款罪人炡瑞集宗弼榮祖。竝令王府具格拿來。卽奉結案。快正邦刑。權榕李逢源申延祖申宗賢。亦爲設鞫嚴問。施以當律。李來源李壽岳李壽采金致英李逈源申應璧安如岳。竝施絶島定配之典。斷不可已也。上曰。此亦前已悉諭矣。應顯曰。臣姿性儱侗。見識鈍滯。本不合於淸朝耳目之任。每一出脚。輒致僨誤。更以何顔。敢爲冒當之計。而今此新除。適値推鞫復設之時。竊自附於沐浴之義。而唐突出肅。至登賓筵。自顧慙恧。人謂斯何。從前做錯。今不可悉數。而至於成胤儉事。措辭停啓。又是臣難冒之端。胤儉罪惡之與瑩中輩一般之狀。此固臣所嘗切痛者。臺閣之上。久闕懲討。實爲臺閣之羞。不幸澤賊。始發其啓。在本院傳啓中。臣之愚意。袖凶賊所構之啓。而出入筵席。義不當爲。雖欲刪改。亦有汚筆之羞。故愚憤所激。不暇他顧。措辭停啓。仍與憲府相議移發。此雖出於憤嫉凶賊之意。而不自覺其爲壞損臺體之罪。至被大臣之請罷。雖蒙聖上曲察臣情。卽命分揀。臣之不職之罪。亦不可以時日之稍久。有所自解。何可一刻仍冒於臺次乎。請命遞斥臣職。上曰。勿辭。亦勿退待。上曰。入格儒生入侍事。分付。思仁承命出。與李尙載李燾李崑秀申履相偕入進伏。上謂尙載曰。爾是誰族乎。尙載曰。前持平李亮載之弟矣。上曰。做得幾首表乎。尙載曰。僅至四五百矣。命退。燾進伏。上曰。爾之登科。便是特除矣。命退。崑秀進伏。上曰。李崑秀便是三場壯元。而不得爲及第。渠心必落莫矣。命善曰。三次居魁。誠極壯矣。熤曰。殿講。旣純通。製述又居魁。果是人才矣。上曰。爾退閤外。與尹若烈同受賞格。可也。命退。履相進伏。上曰。爾文頗善作。而以違簾不得居魁。殆亦有數而然矣。命善曰。果然矣。命退。命善曰。以設鞫事。日昨有進箚子。何以爲之乎。上曰。從當下敎矣。命善曰。罪人明日若入來。則卽當擧行乎。上曰。待魯文捉來。同爲設鞫。可也。命退。諸臣以次退出。